[pic] | KOMISIJA EVROPSKIH SKUPNOSTI |

Bruselj, 25.5.2009

COM(2009) 245 konč.

Predlog

ODLOČBA SVETA

o nevključitvi parafinskega olja št. CAS 8042-47-5 v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov

(Besedilo velja za EGP)

OBRAZLOŽITVENI MEMORANDUM

Priloženi osnutek predloga odločbe Sveta zadeva nevključitev parafinskega olja št. CAS 8042-47-5 kot aktivne snovi na pozitivni seznam (Priloga I) Direktive Sveta 91/414/EGS in preklic registracije fitofarmacevtskih sredstev, ki vsebujejo navedeno snov. Predlog za nevključitev temelji na številnih pomislekih, ki so se pojavili med ocenjevanjem te aktivne snovi.

Z Direktivo Sveta 91/414/EGS je bil vzpostavljen usklajen okvir za registracijo in dajanje fitofarmacevtskih sredstev v promet. Aktivne snovi, ki se uporabljajo kot fitofarmacevtska sredstva, se ocenijo in registrirajo na ravni Skupnosti in so navedene v Prilogi I k Direktivi. Posamezna fitofarmacevtska sredstva, ki vsebujejo aktivne snovi, ocenijo in registrirajo države članice na podlagi usklajenih predpisov.

Podatke, ki jih je predložil industrijski sektor, je najprej ocenila država poročevalka, v tem primeru Grčija, ki je predložila osnutek poročila o oceni. Evropska agencija za varnost hrane je organizirala strokovni pregled začetne ocene in 19. decembra 2008 poslala Komisiji sklep o oceni tveganja za parafinsko olje št. CAS 8042-47-5.

Med ocenjevanjem te aktivne snovi so se pojavili številni pomisleki. Obstoječi podatki zlasti ne zadostujejo za dokaz varne uporabe za izvajalce tretiranja, delavce, druge navzoče osebe in potrošnike.

Osnutek odločbe za nevključitev je bil 12. marca 2009 predložen Stalnemu odboru za prehranjevalno verigo in zdravje živali, na katerem:

- je 18 držav članic (223 glasov) glasovalo za sprejetje osnutka,

- je 5 držav članic (48 glasov) glasovalo proti sprejetju osnutka,

- so se 4 države članice (74 glasov) vzdržale glasovanja.

Odbor ni izdal mnenja. V skladu s členom 19 Direktive 91/414/EGS in členom 5 Sklepa Sveta 1999/468/EGS mora zato Komisija Svetu predložiti predlog ukrepov, ki naj se sprejmejo, Svet pa mora v treh mesecih sprejeti odločitev s kvalificirano večino.

Za osnutek odločbe se ne uporablja pravica Evropskega parlamenta do podrobnega pregleda (člen 8 Sklepa Sveta 1999/468/ES).

Predlog

ODLOČBA SVETA

o nevključitvi parafinskega olja št. CAS 8042-47-5 v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov

(Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet[1] in zlasti četrtega pododstavka člena 8(2) Direktive,

ob upoštevanju naslednjega:

1. Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.

2. Uredbi Komisije (ES) št. 1112/2002[2] in (ES) št. 2229/2004[3] določata podrobna pravila za izvajanje četrte faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje parafinsko olje št. CAS 8042-47-5.

3. Vplivi parafinskega olja št. CAS 8042-47-5 na zdravje ljudi in okolje so bili ocenjeni v skladu z določbami uredb (ES) št. 1112/2002 in (ES) št. 2229/2004 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 21(3) Uredbe (ES) št. 2229/2004 predložiti ustrezna poročila o oceni in priporočila. Država članica poročevalka za parafinsko olje št. CAS 8042-47-5 je bila Grčija, vse ustrezne informacije pa so bile predložene 30. aprila 2008 in 7. maja 2008.

4. Poročilo o oceni so v okviru delovne skupine za ocenjevanje pregledali strokovnjaki držav članic in EFSA ter ga 19. decembra 2008 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo parafinsko olje št. CAS 8042-47-5[4]. To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 12. marca 2009 v obliki poročila Komisije o pregledu glede parafinskega olja št. CAS 8042-47-5.

5. Med ocenjevanjem te aktivne snovi so se pojavili številni pomisleki. Obstoječi podatki zlasti ne zadostujejo za dokaz varne uporabe za izvajalce tretiranja, delavce, druge navzoče osebe in potrošnike. Zato na podlagi razpoložljivih informacij ni bilo mogoče ugotoviti, da parafinsko olje št. CAS 8042-47-5 izpolnjuje pogoje za vključitev v Prilogo I k Direktivi 91/414/EGS.

6. Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub argumentom prijavitelja navedenih pomislekov ni bilo mogoče odpraviti, po ocenah na podlagi predloženih informacij pa ni pričakovati, da bi lahko fitofarmacevtska sredstva, ki vsebujejo parafinsko olje št. CAS 8042-47-5, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.

7. Parafinsko olje št. CAS 8042-47-5 se zato ne sme vključiti v Prilogo I k Direktivi 91/414/EGS.

8. Sprejeti je treba ukrepe za zagotovitev, da se registracije fitofarmacevtskih sredstev, ki vsebujejo parafinsko olje št. CAS 8042-47-5, prekličejo v predpisanem roku in se ne podaljšajo ali izdajo nove registracije takih sredstev.

9. Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo parafinsko olje št. CAS 8042-47-5, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni, s čimer se zagotovo, da bodo fitofarmacevtska sredstva, ki vsebujejo parafinsko olje št. CAS 8042-47-5, uporabnikom na voljo 18 mesecev od sprejetja navedene odločbe.

10. Ta odločba ne vpliva na predložitev zahtevka za parafinsko olje št. CAS 8042-47-5 v skladu s členom 6(2) Direktive 91/414/EGS in Uredbo Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del delovnega programa iz člena 8(2) navedene direktive, vendar niso bile vključene v Prilogo I[5], zaradi morebitne vključitve v Prilogo I k navedeni direktivi.

11. Stalni odbor za prehranjevalno verigo in zdravje živali ni izdal mnenja v roku, ki ga je določil njegov predsednik –

SPREJEL NASLEDNJO ODLOČBO:

Člen 1

Parafinsko olje št. CAS 8042-47-5 se ne vključi kot aktivna snov v Prilogo I k Direktivi 91/414/EGS.

Člen 2

Države članice zagotovijo, da:

(a) se registracije fitofarmacevtskih sredstev, ki vsebujejo parafinsko olje št. CAS 8042-47-5, prekličejo do [… VSTAVITI DATUM 6 MESECEV PO DATUMU SPREJETJA TE ODLOČBE] ;

(b) se od datuma objave te odločbe nobene registracije fitofarmacevtskih sredstev, ki vsebujejo parafinsko olje št. CAS 8042-47-5, ne odobrijo ali podaljšajo.

Člen 3

Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do [… VSTAVITI DATUM 18 MESECEV PO SPREJETJU TE ODLOČBE] .

Člen 4

Ta odločba je naslovljena na države članice.

V Bruslju,

Za Svet

Predsednik

[1] UL L 230, 19.8.1991, str. 1.

[2] UL L 168, 27.6.2002, str. 14.

[3] UL L 379, 24.12.2004, str. 13.

[4] Znanstveno poročilo EFSA (2008) 219–220, Sklep o strokovnem pregledu ocene tveganja pesticidov z aktivno snovjo parafinsko olje št. CAS 8042-47-5 (dokončano: 19. decembra 2008).

[5] UL L 15, 18.1.2008, str. 5.